"আমরা জানি যে সেই নির্ধারিত মিলন সম্পন্ন হয়েছিলো নির্বিঘ্নে। তাই পরদিন বলিরাজা আপনার কাছে এসে নতজানু হয়ে বলেছিলেন, ‘মহর্ষি আপনার কাছে আমি চিরকৃতজ্ঞ। আমার বংশরক্ষার জন্য আপনি যা করলেন তার ঋণ আমি কোনোদিন শুধতে পারবো না। কথাটা শুনে নিজেকে খুব হীন মনে হয়েছিলো আপনার। আপনি মাথা নীচু করে অনুচ্চকণ্ঠে বলেছিলেন, ‘মহারাজ। এই ভাবী সন্তানটি আপনার ক্ষেত্রজ পুত্র হতে পারবে না। ও হবে আমারই বংশধর।' বলিরাজা চিৎকার করে বলেছিলেন, 'কি কারণে ঋষিবর!’ আপনি শান্তভাবে উত্তর দিয়েছিলেন, ‘আমার এই কদর্য আকৃতিতে এক হয়তো কদর্যতর সঙ্গমের আশঙ্কায় মহারাণী তাঁর এক সুন্দরী দাসীকে সুসজ্জিতা করে পাঠিয়েছিলেন এই অন্ধ মানুষটির কাছে। আমি জন্মান্ধ বটে কিন্তু যোগবলে ইচ্ছা করলেই যে কোনো কিছুই দৃষ্টিগোচর করতে পারি। সেই ইচ্ছা আমি সর্বদা সংযত রাখি। প্রয়োগ করি শুধুমাত্র বিশেষ প্রয়োজনে।’ বলিরাজা লজ্জায় মাথা নীচু করেছিলেন। আর আপনি বলেছিলেন, ‘মহারাজা তাহলে আমায় এবার বিদায় দিন। আমায় অনেক দূর যেতে হবে। অনেক জায়গায়।’ বলিরাজা এক অদ্ভুত শীতল কন্ঠে বলেছিলেন, ‘চলে যাবেন? আমার বংশধর সৃষ্টি না করেই?'